L’aquarterament Daoíz i Velarde obri les seues portes al poble de Paterna per a la celebració de l’Odissea NBQ
02/03/2015

# L’aquarterament Daoíz i Velarde obri les seues portes al poble de Paterna per a la celebració de l’Odissea NBQ

[![Imatge d’alguns dels obstacles que hauran de salvar els participants en la carrera](/images/noticias/2015/03/militar.jpg)](/images/noticias/2015/03/militar.jpg)

02.03.2015

L’Aquarterament Daoíz i Velarde, històrica instal•lació militar de Paterna, celebra durant estos dies el desé aniversari del Regiment de Defensa NBQ 1. Un dels actes més cridaners d’esta commemoració és l’obertura de les instal•lacions al públic per a la celebració de la I Carrera d’Obstacles Odissea. “Volem celebrar el nostre desé aniversari amb aquells que ens han brindat la seua hospitalitat estos últims anys, el poble de Paterna, i amb tots aquells amb què ens sentim agermanats en el sentiment comú d’amor i respecte a Paterna, a València i a Espanya”, indiquen des de l’aquarterament.

D’esta manera diumenge que ve 8 de març un total de 200 persones, de les quals més de la mitat seran civils, participaran en la carrera d’obstacles que al llarg de cinc quilòmetres discorrerà per una gran part de l’aquarterament. Ambientat en l’obra del poeta grec Homer, L’Odissea, els participants ja siga en modalitat individual o per equips, hauran de sortejar un laberint, trapes, fer equilibri sobre troncs, botar bales de palles, evitar filats, arrossegar-se pel fang, travessar un corredor de pneumàtics, reptar baix vehicles, botar murs, barreres, escales o lluitar contra ‘lotòfags’ abans d’enfrontar-se al ‘salt de foc’. Totes les persones que vullguen assistir a l’esdeveniment seran benvingudes, obrint-se les portes una hora i mitja abans de la carrera i es destinaran zones habilitades per als espectadors.

Des de l’Aquarterament indiquen que “es tracta d’una primera experiència que esperem siga satisfactòria perquè la carrera naix amb vocació de convertir-se en una prova que forme part del calendari anual esportiu del municipi”. Una altra de les característiques a tindre en compte és que es desenrotllara sense cap ànim de lucre, i els beneficis obtinguts amb les inscripcions es destinaran a la Junta Local del Càncer, Mans Unides i Cáritas.

PROGRESSIVA OBERTURA DELS QUARTERS

Des de l’Ajuntament de Paterna l’alcaldessa ha agraït la “progressiva obertura dels quarters militars a la ciutadania de Paterna, amb la qual el Consistori manté una relació immillorable”. D’esta manera en els últims anys l’aquarterament Daoiz i Velarde ha servit per a acollir el Vi dels Jocs Florals, la cita anual amb la cultura paternera, i també ha acollit el sopar anual de la Junta Local del Càncer amb què es recapten fons per a lluitar contra la malaltia. A més des de l’aquarterament també han col•laborat amb distintes entitats culturals i festives com la Reial Confraria del Santíssim Crist de la Fe i Sant Vicent Ferrer. L’alcaldessa de Paterna, Elena Martínez, ha recordat que “hi ha una reivindicació veïnal elevada per l’Ajuntament de Paterna al Ministeri de Defensa d’aconseguir que algun dia els quarters puguen convertir-se en una zona d’ús veïnal, si bé és cert que la resposta sempre ha sigut que es tracta d’una instal•lació militar en ús i que de moment no tenen intenció de desafectar-la d’ús militar. Continuem recordant eixa aspiració al Ministeri de Defensa encara que això no és obstacle per a mantindre una excel•lent relació amb l’aquarterament i agrair-los la progressiva obertura dels quarters que estan duent a terme”, va apuntar l’alcaldessa.